PTA-man sterf in waterponie-ongelukArgieffoto. ŉ Man van Pretoria is Sondag dood in ŉ waterponie-ongeluk by Eersterivier naby Plettenbergbaai. Craig Lambinon, ŉ woordvoerder van die Nasionale Seereddingsinstituut, het Maandag gesê die man was met vakansie toe die ongeluk plaasgevind het. “Die man het die waterponie in relatiewe kalm water van die strand af in die water ingestoot. Na wat verneem word, het hy oor ŉ golf gery wat hom en die waterponie in die lug in geslinger het. Na wat verneem word, het hy sy kop teen die vaartuig gestamp en afgeval,” het Lambinon gesê. Die man is na die oewer gebring en is deur paramedici op die toneel dood verklaar.